钦定古今图书集成/理学汇编/文学典/第113卷 > 何璧
## 钦定古今图书集成/理学汇编/文学典/第113卷 > 何璧

按“《列朝诗集》：璧字玉长，福清人。魁岸类河朔壮士。跅
㢮放迹，使酒纵博，聚里党轻侠少年，阴为部署，植竿
关壮缪祠下，有事，一呼而集。上官闻而捕之，逾城夜
走，亡匿清流王若家，尽读其藏书，依其乡人林古度。
曹能始于金陵，携能始书游新安，无所遇，闻邑令张
涛楚人，好奇士，为诗四章，投匦以撼之。涛大惊，延为”
上客，赠以千金。涛开府于辽，璧往从之。涛将疏荐，以
布衣拜大将，会涛罢镇而止。璧求用甚亟，酒间奋臂
抵掌，人皆目笑之，殊不自得。涛死，入楚哭之，遂以病
死。涛门人胡汝淳榷关荆州，买棺葬之。沙市为石表
曰“闽侠士何璧墓”，或曰“玉长。”临终念佛坐化，藏塔在
袁石公兰若之右。秣陵艾容入荆，有《诗吊之》